OpenLLM-France/wikimedia huggingface dataset:
# Quint Anici Faust

Quint Anici Faust (llatí: Quintus Anicius Faustus), va florir a finals del segle ii i principis del III. Va ser un militar i senador romà que va ser nomenat cònsol sufecte l'any 198.
Nascut a Uzappa, a la província de Numídia, o potser a Praeneste al Laci, es creu que Anici Faust era possiblement el fill d'un Sextus Anicius Saturninus i de Seia Màxima. Era membre de la gens Anícia. Faust va ser nomenat Legatus Augusti pro praetore o Legat imperial de la província de Numídia per l'emperador Septimi Sever, càrrec que va ocupar des de l'any 197 fins al 217. Durant aquest temps va construir diverses fortaleses defensives al Limes Tripolitanus, la zona fronterera entre Tunísia i Líbia, i també al sud de Numídia i a la Tripolitana, per tal de protegir la província dels atacs de les tribus nòmades.
Anici Faust va ser nomenat consul suffectus en absència l'any 198, mentre servia a Numídia. A continuació va ser nomenat Legatus Augusti pro praetore de Mèsia Superior, càrrec del qual en va prendre possessió probablement entre l'any 202 i el 205. Després va perdre el favor de Septimi Sever, i de l'emperador Caracal·la, segurament per la seva relació amb Plaucià, que va ser executat per conspirar contra la Dinastia Severa. No va ser fins al regnat de Macrí que va tornar a la política activa, quan va ser nomenat governador proconsular d'Àsia, succeint Juli Àsper, càrrec que va ocupar durant dos anys consecutius, des de l'any 217 al 219. La pròrroga del seu mandat es va fer per humiliar Marc Aufidi Frontó, enemic de Macrí.

## Referències

* ↑ Wacher, John. The Roman world. Vol. 1. Londres: Rouletge, 2002, p. 252-253. ISBN 0415263158.
* 1 2 Mennen, Inge. Power and Status in the Roman Empire, AD 193-284. Leiden - Boston: Brill, 2011, p. 86 i 88. ISBN 9789004203594.
* ↑ Dió Cassi Historia romana 78.22.4
# Federació Internacional de Boxa

La Federació Internacional de Boxa (IBF), en anglès International Boxing Federation, és una de les quatre grans organitzacions de boxa reconegudes pel Saló Internacional de la Fama de la Boxa, juntament amb el Consell Mundial de Boxa, l'Associació Mundial de Boxa i l'Organització Mundial de Boxa.

## Història

A la IBF la va precedir l'Associació de Boxa dels Estats Units (USBA), una organització regional que organitzava campionats com a la Federació de Boxa d'Amèrica del Nord (NABF), el Consell de Boxa d'Amèrica del Nord (NABC) i l'Associació de Boxa d'Amèrica del Nord (NABA). El 1983, a la concessió anual de l'Associació Mundial de Boxa, a Puerto Rico, Bob Lee, president de la USBA, va perdre en la seva aposta per ser president de l'Associació davant Gilberto Mendoza. Lee i altres persones de la concessió van decidir organitzar una nova organització a nivell mundial. Aquest nou grup es va nomenar USBA-International i van posar la seva nova base a Nova Jersey.
El primer campió mundial de la IBF va ser Marvin Camel, un antic campió del món pel Consell Mundial de Boxa que va guanyar el títol en la mateixa divisió, la creuer. Durant el seu primer any va tenir alguns problemes però ja el 1984 van nomenar campions com Larry Holmes, Aaron Pryor, Marvin Hagler i Donald Curry que també eren campions en altres divisions. En el cas de Holmes va arribar a renunciar al títol del Consell per acceptar el reconeixement de la Federació Internacional.
Des de llavors la IBF ha tingut diversos dels millors campions mundials, Félix Trinidad, el qual va ser campió del pes welter des de 1993 a 2000 o Wladimir Klitschko, actual campió del món a la categoria dels pesos pesants. La reputació de l'organització es va veure seriosament danyada el 1999 després de problemes en les classificacions mundials. Hiawatha Knight va arribar a ser la primera presidenta d'una organització mundial de boxa. El 2001, Marian Muhammad la va seguir com a presidenta de la Federació Internacional.

## Campions actuals

| Pes | Campió | Data |
| Palla | Nkosinathi Joyi | 26 de març de 2010 |
| Minimosca | Luis Alberto Lazarte | 29 de maig de 2010 |
| Mosca | Moruti Mthalane | 20 de novembre de 2009 |
| Supermosca | Cristian Mijares | 11 de desembre de 2010 |
| Gall | Joseph Agbeko | 11 de desembre de 2010 |
| Supergall | Steve Molitor | 27 de març de 2010 |
| Ploma | Yuriorkis Gamboa | 11 de setembre de 2010 |
| Superploma | Mzonke Fana | 1 de setembre de 2010 |
| Lleuger | Miguel Vázquez | 14 d'agost de 2010 |
| Superlleuger | Zab Judah | 5 de març de 2011 |
| Welter | Jan Zaveck | 11 de desembre de 2009 |
| Superwelter | Cornelius Bundrage | 7 d'agost de 2010 |
| Mig | Sebastian Sylvester | 19 de setembre de 2009 |
| Supermig | Lucian Bute | 19 d'octubre de 2007 |
| Semipesant | Tavoris Cloud | 28 d'agost de 2009 |
| Creuer | Steve Cunningham | 6 de maig de 2010 |
| Pesant | Wladimir Klitschko | 22 d'abril de 2006 |
* Actualitzat el 6 de març de 2011.

## Enllaços externs

* Pàgina web oficial de la Federació Internacional de Boxa (anglès)
# Torpedo Run

Torpedo Run és una pel·lícula estatunidenca dirigida per Joseph Pevney el 1958.

## Argument

Durant la Segona Guerra Mundial, el submarí "Greyfish", dirigit pel comandant Barney Doyle (Glenn Ford), acorrala el portaavions japonès "Shinaru", responsable de nombrosos danys a les flotes aliades.

## Rebuda

A Bosley Crowther de The New York Times no li va impressionar el film, escrivint que es troben "estereotips de batalles de vaixell que ja havien caducat en "Destinació Tòquio" i són reproduïts en aquesta cinta com si fossin frescos..."
Els registres de la MGM parlen d'uns ingressos de $1,145 milions als EUA Canadà i $1,435 milions a la resta del món, resultant unes pèrdues de 195.000 dòlars.

## Repartiment

* Glenn Ford
* Ernest Borgnine
* Diane Brewster
* Dean Jones
* L.Q. Jones
* Philip Ober
* Richard Carlyle
* Fredd Wayne
* Don Keefer
* Robert Hardy
* Paul Picerni

## Premis i nominacions
### Nominacions

* 1959. Oscar als millors efectes visuals per A. Arnold Gillespie i Harold Humbrock

## Referències

* 1 2 3 The Eddie Mannix Ledger. Margaret Herrick Library, Center for Motion Picture Study.
* ↑ The New York Times. Torpedo Run (en anglès). The New York Times.
* ↑ Bosley Crowther «Torpedo Run (1958) / Hollywood's Undersea War; Torpedo Run' Opens at the Capitol Borgnine and Ford in Submarine Story». The New York Times, 25-10-1958.
# Nanda Kixor Pun

Nanda Kixor Pun (en nepalès: नन्दकिशोर पुन, Nanda Kishor Pun o Nanda Kishore Pun), amb el nom de guerra Pasang, (Rangsi, Nepal, c. 1966) és un polític i exmilitar nepalès d'ètnia magar, membre del comitè central del Partit Comunista del Nepal (Maoista) i comandant en cap de l'Exèrcit d'Alliberament Popular del Nepal entre 2008 i 2011.
Pun va néixer a Rangsi, al nord del districte de Rolpa del Nepal, l'any 1966 aproximadament.
S'inicià en política com a estudiant i ràpidament esdevingué membre del comitè de districte del Partit Comunista del Nepal (Centre d'Unitat). L'any 1990 es convertí en el president de districte de l'ala juvenil del partit. Quan el partit es dividí l'any 1994, es posicionà amb l'ala que es convertiria poc després en el Partit Comunista del Nepal (Maoista). La seva organització juvenil fou convertida en una milícia, que prengué part en l'inici de la Guerra Popular el febrer de 1996. Després de la formació de l'Exèrcit d'Alliberament Popular l'any 2001, esdevingué comandant del seu primer batalló. L'any 2004, després de l'assemblea plenària, l'EAP va passar a organitzar-se en tres divisions (occidental, oriental i central), encarregant-se ell d'aquesta darrera.
El 12 de setembre de 2008 fou escollit comandant en cap de l'Exèrcit d'Alliberament Popular pel PCN (Maoista), en substitució de Pratxanda, després que aquest fou escollit Primer Ministre del Nepal. El novembre de 2011 fou dissolt el càrrec en vistes al procés de pau que comportaria la fusió de l'EAP amb l'Exèrcit Reial del Nepal.
Com a polític, va esdevenir un dels diputats sorgits de la direcció militar. Durant la guerra, dirigí l'EAP en diverses batalles.
L'any 2012 li diagnosticaren complicacions renals que feien minvar la seva salut.

## Referències

* ↑ «"A new war strategy"» (en anglès). NepaliTimes.com, 18-24 maig 2007. Arxivat de l'original el 2008-10-07. [Consulta: 25 novembre 2012].
* 1 2 Ogura, Kiyoko. «Meeting Pasang in Rolpa» (en anglès). NepaliTimes.com, 7-13 juliol 2006. Arxivat de l'original el 2008-09-06. [Consulta: 25 novembre 2012].
* ↑ Shah, Akanshya. «[http://www.humansecuritygateway.com/documents/ORF_IntegrationofMaoistCombatantsinNepal_TheChallengesAhead.pdf Integration of Maoist Combatants in Nepal: The Challenges Ahead]» (PDF) (en anglès). ORF Issue Brief. HumanSecurityGateway.com, 01-05-2012. [Consulta: 25 novembre 2012].
* ↑ «Nepali CPN-M reshuffles responsibilities of key leaders» (en anglès). Xinhuanet.com, 12-09-2008. [Consulta: 25 novembre 2012].
* ↑ Jha, Prashant. «Shaky start to Nepal's peace process» (en anglès). TheHindu.com, 19-11-2011. [Consulta: 25 novembre 2012].
* ↑ Jha, Prashant. «Maoist combatants reject rehabilitation option». TheHindu.com, 21-11-2011. [Consulta: 25 novembre 2012].
* ↑ «Suffering from critical renal complications, ex-PLA chief Pun prefers medical treatment within country» (en anglès). NepalNews.com, 02-06-2012. [Consulta: 25 novembre 2012].
* ↑ «Former PLA chief Pasang to continue medical treatment in Nepal» (en anglès). Parakhi.com, 05-06-2012. [Consulta: 25 novembre 2012].
# Salomée Halpir

Regina Salomea Rusiecka, més coneguda com a Salomée Halpir, (Navahrudak, Gran Ducat de Lituània, 1718 - ?, després de 1760) fou una metgessa i oftalmòloga lituana. Es va casar a catorze anys amb l'oftalmòleg Jakub Halpir. Es traslladaren a Constantinoble (Istanbul) on va estudiar medicina i va ajudar al seu marit. Va viatjar a Sant Petersburg, Viena, a través de Silèsia i els Balcans, practicant medicina en diverses ciutats turques, poloneses i austríaques. Cap a 1760 va escriure les seves memòries, Proceder podrozy i zycia mego awantur (Els viatges i les aventures de la meva vida).

## Referències

* ↑ «Brooklyn Museum: Salomée Halpir». [Consulta: 27 febrer 2018].
# Tordenc de l'Afganistan

El tordenc de l'Afganistan (Argya huttoni) és un ocell de la família dels leiotríquids (Leiothrichidae).

## Hàbitat i distribució

Habita garrigues, praderies i ciutats de les terres baixes i turons, des del sud-est d'Iraq i sud de l'Iran, cap a l'est, a través del sud de l'Afganistan fins al sud del Pakistan.

## Taxonomia

El Handbook of the Birds of the World el considera un complex subespecífic dins Argya caudata, però el Congrés Ornitològic Internacional, versió 11.1, 2021 el considera una espècie de ple dret, arran els treballs de Cibois et al. 2018

## Referències

* ↑ J del Hoyo, NJ Collar, DA Christie, A Elliott, LDC Fishpool, P Boesman i GM Kirwan.2016. HBW and BirdLife International Illustrated Checklist of the Birds of the World. Volum 2: Passerines. Lynx Edicions and BirdLife International, Barcelona i Cambridge.
* ↑ F Gill, D Donsker et P Rasmussen (Eds). 2021. IOC World Bird List (v11.1). doi : 10.14344/IOC.ML.11.1.
* ↑ A Cibois, M Gelang, P Alström, E Pasquet, J Fjeldså, PGP Ericson, U Olsson. 2018. Comprehensive phylogeny of the laughingthrushes and allies (Aves, Leiothrichidae) and a proposal for a revised taxonomy. Zoologica Scripta. Volum 47, 428-440. https://doi.org/10.1111/zsc.12296
# Quint (impost)

El quint era l'impost reial que equivalia a la cinquena part dels ingressos municipals i que algunes ciutats catalanes pagaven a la tresoreria reial. Des del final del segle xvi, la corona va intentar generalitzar aquest impost, que havia caigut en desús. Felip III, a les Corts de Barcelona (1599) va renunciar a tots els quints endarrerits, davant el malestar que les indagacions en els arxius municipals havien ocasionat. Però el lloctinent de Catalunya Francisco Hurtado de Mendoza y Cárdenas es va fixar, com a objectiu, de millorar-ne el cobrament. A partir de 1614 els ingressos de la tresoreria reial procedents dels quints començaren a augmentar. El 1620, el lloctinent Fernando Afán de Ribera y Enríquez exigeix el quint a la ciutat de Barcelona amb efecte retroactiu des del 1599, cosa que suposava unes 300.000 lliures. Aquest fet provocà una greu tensió que, amb els anys, augmentà i va contribuir a fer fracassar les Corts de Barcelona (1626). El 1632 es va tornar a impulsar el cobrament del quint i el 1634 el rei va intentar inspeccionar els llibres de comptes de la ciutat, fet que va portar a la detenció de quatre membres del consell, al processament del conseller en cap Jeroni de Navel i al trasllat de l'Audiència Reial a Girona. Fou un dels factors de tensió que desembocarien, al cap de quatre anys, en la guerra dels Segadors.

## Referències

* 1 2 «Quint (impost)». Gran Enciclopèdia Catalana. Barcelona: Grup Enciclopèdia Catalana.
* ↑ Els Presidents....pàg.175
* ↑ Els Presidents....pàg.184

## Bibliografia

* Història de la Generalitat de Catalunya i els seus Presidents Barcelona: Enciclopèdia Catalana, 2003. ISBN 84-412-0885-9 (Vol.2)
# Torre dels Moros (Palafrugell)

La Torre dels Moros és una obra de Palafrugell (Baix Empordà) declarada Bé Cultural d'Interès Nacional.

## Descripció

Conjunt format per una torre de defensa de planta circular i una casa de planta rectangular que es conserva en un estat ruïnós i que presenta grans esquerdes. La torre té una porta d'arc de mig punt i a l'interior es conserva una volta semiesfèrica de pedra. La casa és de planta baixa i un pis amb totes les obertures de forma rectangular. El parament és de pedres sense treballar lligades amb morter.

## Història

Per la seva situació, aquesta torre devia rebre les senyals emeses per les torres de Sant Sebastià de La Guarda i de Calella.

## Referències

* 1 2 «Torre dels Moros». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 10 octubre 2018].
# Quint Ancari (tribú de la plebs)

Quint Ancari (llatí: Quintus Ancharius) va ser un tribú de la plebs de Roma durant el consolat de Cèsar i Bíbul (59 aC).
Es va oposar a la llei agrària de Cèsar, i a conseqüència dels seus serveis el partit aristocràtic li va facilitar l'obtenció de la magistratura de pretor l'any 56 aC. L'any 55 aC va anar com a propretor a governar Macedònia, quan el senat va desposseir del càrrec a Luci Calpurni Pisó pel seu mal govern.

## Referències

Smith, William (editor). A Dictionary of Greek and Roman Biography and Mythology (en anglès), 1870, pàg. 167b (v. 1).
# Nandasa

Nandasa fou un petit estat tributari protegit de l'agència de Mahi Kantha, presidència de Bombai, feudatari del sobirà koli de Katosan. Pagava un tribut separadament al Gaikwar de Baroda de 430 rúpies.

## Referències

* Hunter, Sir William Wilson. The Imperial Gazetteer of India (en anglès). Londres: Trübner & co., 1885.
* Wilson Hunter, Sir William; Sutherland Cotton, James; Sir Richard Burn, Sir William Stevenson Meyer. Great Britain India Office. The Imperial Gazetteer of India (en anglès). Oxford: Clarendon Press, 1908.
# Marta González Piquero

Marta González Piquero, coneguda esportiva com Marta Piquero, (Ḷḷena, Astúries, 29 de juliol de 1998) és una jugadora d'hoquei sobre patins asturiana.
Es formà al Club Patín Pilar. Debutà amb quinze anys a l'OK Lliga femenina amb l'Hostelcur Gijón Hockey Club, on ha desenvolupat la major part de la seva carrera esportiva. Amb el club asturià, ha guanyà una Lliga europea (2018), dos OK Lligues (2016-17, 2017-18) i dos Copes de la Reina (2016, 2019). La temporada 2019-20 fitxà pel SL Benfica amb el qual aconseguí la Supercopa de Portugal (2019). L'any següent retorna al club asturià. En aquesta segona etapa, la temporada 2022-23 guanyà totes les competicions disputades, la Supercopa d'Espanya, la Copa de la Reina, l'OK Lliga i la Lliga europea. Internacional amb la selecció espanyola d'hoquei sobre patins, s'ha proclamant campiona del Món en tres ocasions (2016, 2017, 2019) i tres d'Europa (2018, 2021, 2023).
Entre d'altres reconeixements, fou escollida Millor esportista asturiana i Millor jugadora europea de l'any 2018. També fou inclosa al Quintet ideal OK Liga Iberdrola de la temporada 2021-2022.

## Palmarès
### Clubs

* 2 Lligues europees d'hoquei sobre patins femenina: 2018, 2023
* 3 Lligues espanyoles d'hoquei sobre patins femenina: 2016-17, 2017-18, 2022-23
* 3 Copes espanyoles d'hoquei sobre patins femenina: 2016, 2019, 2023
* 2 Supercopes espanyola d'hoquei sobre patins femenina: 2022, 2023

### Selecció espanyola

* 4 medalles d'or al Campionat del Món d'hoquei patins femení: 2016, 2017, 2019, 2024
* 1 medalla d'argent al Campionat del Món d'hoquei patins femení: 2022
* 3 medalles d'or al Campionat d'Europa d'hoquei patins femení: 2018, 2021, 2023

## Referències

* ↑ «La jugadora de Hockey Marta Piquero, deportista asturiana del año». Mundo Deportivo, 05-03-2019. [Consulta: 30 avientu 2019].
* ↑ «Marta Piquero vuelve al Telecable Gijón». RTP, 12-05-2020. [Consulta: 4 abril 2023].
* ↑ «Marta Piquero, mejor deportista asturiana de 2018». RTP, 05-03-2019. [Consulta: 4 abril 2023].
* ↑ «Marta González Piquero se mantiene en la órbita de la Selección Española de Hockey sobre Patines» (en castellà). La Voz de Lena, 22-07-2022. [Consulta: 4 abril 2023].

## Enllaços externs

* Fitxa de Marta González Piquero - RinkHockey.net (anglès)
# Rye

«Rye» té aquests significats:
* Rye (Colorado)
* Rye (East Sussex), poble a East Sussex, Anglaterra.Vegeu també: Santa Maria de Rye
* Rye (Nova Hampshire)
* Rye (Nova York)
* Rye Brook, població dels Estats Units a l'estat de Nova York.
# Tordenc d'Iraq

El tordenc d'Iraq o garsa bruna iraquiana(Argya altirostris) és una espècie d'ocell de la família dels leiotríquids (Leiothrichidae), que habita a l'Iraq i al sud-oest de l'Iran.

## Morfologia

* Fa una llargària d'aproximadament 22 cm, amb una envergadura de 21 - 24 cm i un pes d'uns 33 g.
* Sense dimorfisme sexual. Plomatge marró amb gola clara. Cua llarga.
* Bec lleugerament corbat.

## Hàbitat i distribució

Praderies humides, terres de conreu, pobles. Vall inferior dels rius Tigris i Eufrates, al sud-est de l'Iraq i sud-oest de l'Iran.

## Referències

* ↑ «Tordenc d'Iraq». Cercaterm. TERMCAT, Centre de Terminologia. Rev. 20/12/2021(català)
* ↑ Nomenclatura en diverses llengües de la garsa bruna iraquiana Arxivat 2010-11-01 a Wayback Machine. Rev. 04-03-2011
# Torre dels Milà

La torre dels Milà (antic Ajuntament) està situada al centre històric del poble de Massalavés (comarca de la Ribera Alta), a la mateixa plaça de l'església. La família Milà, llinatge noble valencià, va ser propietària d'aquesta torre medieval per on accedien al castell, avui desaparegut.

## Referències

* ↑ «Torre dels Milà». Gran Enciclopèdia Catalana. Barcelona: Grup Enciclopèdia Catalana.
* ↑ «Torre dels Milà». Gran Enciclopèdia Catalana. Barcelona: Grup Enciclopèdia Catalana.

## Enllaços externs

* Torre dels Milà, Ajuntament de Massalavés Arxivat 2015-12-11 a Wayback Machine.
# Quint Ancari

Quint Ancari (Quintus Ancharius) és el nom dels següents personatges:
* Quint Ancari (senador), assassinat per Gai Mari el 87 aC
* Quint Ancari (tribú de la plebs), governador de Macedònia el 55 aC
# Marcel Dupont

Marcel Dupont (Jupille-sur-Meuse, 10 d'octubre de 1917 - Blegny, 6 de març de 2008) va ser un ciclista belga, professional entre el 1940 i el 1951. Combinà el ciclisme en pista amb la carretera, modalitat en la què destaca una cinquena posició final al Tour de França de 1949.

## Palmarès

* 1942
** 1r en pista a Seraing
** 1r en pista a Rocourt
* 1943
** Campió provincial de ciclo-cross
** 1r en pista a Amay
** 1r en pista a Rocourt
* 1944
** Campió provincial de ciclo-cross
* 1946
** Vencedor d'una etapa de la Volta a Bèlgica
* 1947
** Vencedor d'una prova americana en pista
* 1948
** 1r de la cursa de la coa de Spa-Malchamps
* 1949
** 1r del Premi d'Aachen
* 1950
** 1r de la Huy-Roubaix-Huy
* 1951
** 1r del Campionat de l'Etoile de Jupille

### Resultats al Tour de França

* 1948. 20è de la classificació general
* 1949. 5è de la classificació general
* 1950. Abandona (20a etapa)

### Resultats al Giro d'Itàlia

* 1950. Abandona (13a etapa)
* 1951. Abandona (9a etapa)

## Referències

* ↑ «DUPONT Marcel». [Consulta: 12 setembre 2023].
* ↑ «36ème Tour de France 1949» (en francès). Memoire du cyclisme. Arxivat de l'original el 24 gener 2012. [Consulta: 8 març 2015].
* ↑ «Palmarès de Marcel Dupont (Bel)». [Consulta: 12 setembre 2023].
# Trimbach (Baix Rin)

Trimbach (en alsacià Trimbàch) és un municipi francès, situat a la regió del Gran Est, al departament del Baix Rin. L'any 1999 tenia 444 habitants.
Forma part del cantó de Wissembourg, del districte de Haguenau-Wissembourg i de la Comunitat de comunes de la Plana del Rin

## Demografia

Evolució demogràfica :
| 1962 | 1968 | 1975 | 1982 | 1990 | 1999 |
| 346 | 369 | 369 | 364 | 346 | 444 |

## Administració

Llista d'alcaldes :
| Període | Identitat | Partit |
| 2001- | Joseph Weissbeck | |
# Fassegures

Les fassegures és un plat tradicional de la comarca del Vinalopó Mitjà, al País Valencià. És una recepta molt popular a les Festes Majors de localitats com Elda, Monòver, Petrer, Novelda, el Pinós, etc.
Es tracta d'unes mandonguilles de la grandària d'un puny, elaborades principalment amb carn picada de magre de porc, pa ratllat, ou, pinyons, julivert, ralladura de llima, sal i pebre. Es couen en caldo de bollit i se solen servir, generalment acompanyades també d'aquest.

## Elaboració

En un recipient gran, es barreja la carn picada, el pa ratllat, els pinyons i les espècies. Es mescla tot be perquè es faça una pasta uniforme. Generalment, se sol afegir també una mica d'ou cru, perquè ajude a lligar la mescla i a formar les corresponents boles. Es formen les pilotes pastant-les amb les palmes de les mans, de manera que tinguen el diàmetre aproximat d'un puny (uns 8 o 10 centímetres). Solen fer-se diverses hores abans i es deixen reposar una miqueta dins de la nevera perquè tinguen més consistència i no s'esmollen en coure.
Després, es prepara un bollit en una olla gran, compost per creïlles, moniato, cigrons, carns i ossos de porc, gallina i vaca, així com algun embotit i os de pernil. Quan el bollit està llest, se separa el caldo i, en una altra olla a banda, es posen a coure les fassegures durant una o dues hores com a mínim. El temps pot variar en funció de la grossor de les pilotes, ja que no han de quedar crues per dins.
Algunes variants incorporen, en comptes del pa ratllat, algun tipus de pa de fogassa o similar de dies anteriors que ha sigut rehidratat de nou, juntament amb una xicoteta quantitat del mateix caldo del bollit. Això confereix a les fassegures una textura més esponjosa i delicada. Per pastar-les, s'aconsella fer-ho amb les mans lleugerament humitejades amb suc de llima, la qual cosa facilita la seua manipulació i evita que es peguen a les mans i es desfacen en tirar-les al caldo. Addicionalment, es pot afegir a la mescla un embotit típic de la zona d'Alacant conegut com a blanquet, que sol estar lleugerament especiat amb canella.

## Referències

* 1 2 «Las pelotas (rellenos, fasiuras o faseguras) plato típico de las Fiestas Patronales de Elda» (en castellà), 03-09-2017. [Consulta: 1r agost 2020].
* 1 2 3 «Rellenos (pelotas, fasiuras o faseguras)» (en castellà), 03-09-2017. [Consulta: 1r agost 2020].
* ↑ «Agost: Vive los sabores». Agost gastronómico.
# Tour de Selangor

El Tour de Selangor és una competició ciclista per etapes que es disputa a Selangor (Malàisia) i forma part de l'UCI Àsia Tour. La primera edició es va fer el 2017.

## Palmarès

| Any | Vencedor | Segon | Tercer |
| 2017 | Muhamad Zawawi Azman | Nik Mohamad Azman Zulkifli | Ryohei Komori |
| 2019 | Marcus Culey | Loïc Desriac | Shotaro Watanabe |

## Enllaços externs

* Web de la cursa Arxivat 2017-10-16 a Wayback Machine.
* Palmarès a cyclebase.nl
* Palmarès a sitiodeciclismo.net